‘શુભારંભ’ શુભ અને રિદ્ધિમાની વાત કહે છે. શુભ ફૉરેન સેટલ થયો છે અને રિદ્ધિમા અમદાવાદમાં રહે છે. રિદ્ધિમા મૅરેજ-કાઉન્સેલર છે. મૅરેજ માટે ઇન્ડિયા આવેલા શુભ અને રિદ્ધિમાની મીટિંગ થાય છે અને બન્ને મૅરેજ માટે તૈયાર થાય છે. હવે ઘરમાં તૈયારીઓ શરૂ થાય છે અને આ તૈયારી સાથે પ્રસંગ આગળ વધતો જાય છે, પણ આગળ વધી રહેલા પ્રસંગો વચ્ચે શુભ રિદ્ધિમાને એક એવી વાત કહે છે જે વાત આખા પ્રસંગને સાવ જુદી જ દિશામાં ડાઇવર્ટ કરવાની ક્ષમતા ધરાવે છે. જોકે એવું ન બને એ માટે રિદ્ધિમા અને શુભ આગળ આવે છે અને બન્ને નક્કી કરે છે કે આવી રહેલી ઘટનાને તે બન્ને ચેન્જ કરશે. આ કામ બન્નેએ તમામ પ્રસંગો દરમ્યાન જ કરવાનું છે. ફિલ્મના પ્રોડ્યુસર નીરવ અગ્રવાલ કહે છે, ‘જ્યારે સૌને એક રાખવાની નીતિ હોય ત્યારે તકલીફો ગમે એટલી મોટી હોય તો પણ એનો સામનો કરવો આસાન થઈ જાય છે. મૅરિડ લાઇફથી જોડાઈ રહેલાં શુભ અને રિદ્ધિમાએ કેવી-કેવી તકલીફો વચ્ચે આગળ વધવું પડે છે અને કેવી રીતે એકબીજાના સાથ સાથે એ તકલીફોને પાર કરવામાં આવે છે અને એ પણ પ્રેમથી એની વાત અહીં થઈ છે.’